**Ambovombe** je grad na jugu Madagaskara od 63 032 stanovnika  u *Provinciji Toliara*, administrativni centar *Regije Androi* i *Distinkta Ambovombe Androi*. Većina stanovnika skoro 100 % su pripadnici malgaškog naroda Antandroi.

Historija
---------

Naselje se počelo formirati za vrijeme francuske kolonijalne uprave na početku 20. vijeka, kad je izgrađen je prvi ured regionalne uprave (1907.-1908.) i žandarmerijska kasarna (1913. ), tad su se i ljudi iz okolice počeli naseljavati u sve većem broju. Iste godine izgrađena je i prva bolnica i prva osnovna škola. 1917. podignuta je zgrada regionalne uprave (koja je i danas u upotrebi) u grad su došli prvi luteranski misonari, koji su 1923.-1928. izgradili svoju crkvu.  Od 1920. u gradu djeluje i katolička crkva, koja pripada *dijecezi Tolanaro*. 

Za francuske uprave izgrađen je veliki broj betonskih bunara, tako je grad i dobio ime, jer na malagaškom njegovo ime znači *mjesto mnogih bunara*

*Ambovombe* i cijelu Regiju Androi pogodila je 1942. velika suša koja je uzrokovalo glad, od koje je pomrlo hiljade ljudi.
Velika poplava zbog ciklona pogodila je *Ambovombe* 1951. tad je teško oštećena
državna cesta broj 13, a brojni stanovnici ostali su bez domova. 
U *Ambovombu* je 1971. osnovan pokret - MONIMA za borbu protiv regionalne neravnoteže, i ekonomske i fizičke izolacije juga, koji je poveo i oružani ustanak koji je nasilno ugušen, a njegove vođe pobijene ili deportirane 
Od 1986. zbog teške ekonomske situacije u okolnim selima pojačalo se naseljavanje u grad, tad je izgrađeno puno divljih kvartova po periferiji.
*Ambovombe* je 1991. - 1992. ponovno pogodila velika glad, uzrokovna velikom sušom i jakim vjetrovima koji su stvorili velike pješčane dine oko grada, i smanjili ionako malo obradivih količina tla, tad je intervenirala madagaskarska vlada i UN - ova organizacija Svetski program za hranu (WFP) organiziravši pomoć stanovništvu.
*Ambovombe* je 1994. pogodio uragan Geralda, koji je uzrokovao velike poplave.

U *Ambovombeu* se održava svake godine krajem oktobra - Muzički festival Androi, na kojem se okupe brojni sudionici i gledaoci iz čitave *Regije Androi*.

Geografske i klimatske karakteristike
-------------------------------------

*Ambovombe* leži u unutrašnjosti otoka, na nadmorskoj visini je 250 m
On je udaljen desetak km od Indijskog oceana, a od grada Tolanara oko 110 km u pravcu istoka, nacionalnom cestom br. 13. od glavnog grada Antananarivo udaljen je oko 983 km. Kraj oko *Ambovombea* je vrlo negostoljubiv, to pješčana ravnica puna vapnenačkih stijena i kaktusa, sa rijetkim pojasima škrte trave i plodne zemlje 

Prosječna maksimalna temperatura je najviša u februaru - 31 °C, 
jun i juli su najhladniji, sa temperaturom oko 21 °C. Maksimalna prosječna godišnja temperature je 28 °C dok je minimalna temperatura oko 17 °C.

Zbog polu-sušne klime i skromnih vodotoka u okolici, svako malo iskrsne problem snabdjevanja vodom. U prosjeku, padne samo 600 mm kiše godišnje u Regiji Androi, i to samo 75 dana, osam mjeseci, od marta do oktobra je suša, tako da svi vodotoci presuše (uključujući i rijeke Manambovo i Mandrare), ali i svi bunari plići od 100 m. Za ekstremnih suša, pomre velika količina stoke, od koje živi većina stanovnika i tad nastupi epidemija gladi.

Privreda
--------

*Ambovombe* je vrlo siromašan grad u kome je većina aktivnosti vezana uz stočarstvo - uzgoj zebua i nešto malo poljoprivrede. Grad ima i tri mala hotela.

Svakog ponedjeljka u gradu se održava veliki stočni sajam, najveći na jugu zemlje, poznat po velikoj ponudi zebua.

Bilješke
--------

1. 1 2 3 4 5  Monographie de la région d’Anosy, Ministere de l’Agriculture de l’elevage et de la peche(pristupljeno: 13. 9. 2011.) Arhivirano 2011-07-22 na Wayback Machine-u  (PDF) (`fr`)
2. 1 2  2005 population estimates for cities in Madagascar, mongabay.com (pristupljeno: 24. 8. 2011.)
3. 1 2 3 4  Étude socio-anthropologique de la ville d’Ambovombe (pristupljeno: 13. 9. 2011.)[*mrtav link*]  (PDF) (`fr`)
4. ↑  *Ambovombe*, na portalu madacamp.com (pristupljeno 13. 09. 2011.)
5. ↑  David Andrew, Becca Blond, Tom Parkinson, Aaron Anderson (1994). *Madagascar & Comoros*. Lonely Planet. str. 138.

Vanjske veze
------------

* Etude socio-anthropologique de la ville d’Ambovombe[*mrtav link*]  (PDF) (`fr`)
* Alliance française d'Ambovombe (Madagascar)Arhivirano 2012-09-02 na Wayback Machine-u (`fr`)